
Godkjenning av erfaringsbasert mastergradsprogram i ledelse    (90 studiepoeng)

Bakgrunn

Institutt for statsvitenskap ved Det samfunnsvitenskapelige fakultet (SV-fakultetet) har utarbeidet studieplan for et nytt erfaringsbasert mastergradsprogram i ledelse. Målgruppen for studiet er ansatte og ledere på ulike nivå innenfor privat og offentlig virksomhet som ønsker å oppgradere sin kompetanse i ledelse og organisasjon. Utviklingen av programmet er også et svar på ønsket fra Helseforetak Nord om et utdanningstilbud på masternivå innenfor organisasjon og ledelse for foretakets ansatte. SV-fakultetet ber i brev datert 21.04.04 om godkjenning av erfaringsbasert mastergradsprogram i ledelse, 90 studiepoeng, se vedlegg 1. 

Universitetsdirektøren var orientert om at Nordnorsk lederutvikling (NNL) hadde tatt initiativ til et samarbeid med Universitetet i Tromsø om å få opprettet et mastergradsstudium i ledelse primært rettet mot nordnorske toppledere som hadde gjennomgått Nordnorsk lederutviklings hovedprogram for leder​utvikling. U-Vett og Nordnorsk lederutvikling utarbeidet i samarbeid en skisse til et studium og det var klart at NNLs ønske om innhold og profil i studiet ville involvere mange ulike fagmiljø ved Universitetet i Tromsø. Det samfunnsvitenskapelige fakultet, Det humanistiske fakultet og Norges fiskerihøgskole ble i brev datert 19.04.04 invitert til faglig samarbeid om en erfaringsbasert mastergradsprogram i ledelse. I brev datert 19.05.04 til universitetsdirektøren 

gir U-Vett en orientering, samt vedlegger et høringsnotat vedrørende arbeidet med etablering av dette studiet, se vedlegg 2. 

Med referanse til tidligere drøftinger og vedtak i universitetsstyret, blant annet i sak S 17-04 Telemedisin og medisinsk informatikk som nye undervisnings- og forskningsfelt ved Universitetet i Tromsø, der det blir understreket at universitetsstyret har et klart styringsansvar for fagutviklingen, sikring av kvaliteten i de faglige tilbudene og den totale ressursbruken ved Universitetet i Tromsø, valgte universitetsdirektøren å se disse to planlagte studieprogrammene i sammenheng. 

Antall fag, studieretninger og spesialiseringer vurdert i forhold til økonomi og størrelse på det aktuelle fagmiljøet hører inn under dette ansvaret. Etablering av mange program og studieretninger vil føre til at ressursene knyttet til undervisningen spres tilsvarende. Universitetsstyret skal derfor påse at etableringer av nye program og studieretninger ikke fører til for spredt ressursbruk og at samme fagmiljø bygges opp innenfor flere fakulteter. 

Rektor innkalte derfor representanter for U-Vett og Institutt for statsvitenskap til møte den 21.05.04. U-Vett og Institutt for statsvitenskap ble bedt om å vurdere muligheten for å opprette et felles studieprogram i ledelse. I brev av 1.06.04 orienterer partene om at dette arbeidet er i positiv utvikling, se vedlegg 3. 

Den 4.06.04 ble det avholdt et møte mellom Institutt for statsvitenskap, U-Vett og Nordnorsk lederutvikling. Konklusjonen fra dette møtet er at forslaget til studieplan for erfaringsbasert mastergrad i ledelse, som allerede er utarbeidet av Institutt for statsvitenskap, skal danne utgangspunktet for et felles mastergradprogram. Dette studieprogrammet er, med noen mindre justeringer, i samsvar med de ønsker NNL i utgangspunktet presenterte i sin kontakt med U-Vett. Vi viser til vedlegg 4.

Universitetsdirektøren vil i det følgende gjøre rede for innholdet i det planlagte studieprogrammet i ledelse, samt de endringer som vil komme som følge av et utvidet samarbeidsnett både internt ved Universitetet og mot eksterne oppdragsgivere. 

Forslag til studieplan for et erfaringsbasert mastergradsprogram i ledelse 

Institutt for statsvitenskap vil bearbeide den foreliggende studieplanen, slik at den også blir i tråd med de ønsker Nordnorsk lederutvikling har til en lederutdanning. Gjennomgangen nedenfor tar utgangspunkt i den opprinnelige studieplanen som er vedtatt av fakultetet. Tillegg og endringer som følge av samarbeidet med Nordnorsk lederutvikling vil bli kommentert. 

Målgruppe

Målgruppen er ansatte og ledere på ulike nivå innenfor privat og offentlig virksomhet som ønsker å oppgradere sin kompetanse i ledelse og organisasjon. Programmet er også et svar på ønsket fra Helseforetak Nord om et tilbud på masternivå innenfor organisasjon og ledelse for foretakets ansatte. En annen viktig målgruppe er personer som har gjennomført Nordnorsk lederutviklings hovedprogram. 

Organisering og undervisning 

Studieprogrammet er et deltidsstudium med en samlet studietid på 3-4 år. Studieprogrammet er tverrfaglig og instituttene for filosofi, statsvitenskap, psykologi, samfunnsmedisin (Det medisinske fakultet) og økonomi (Norges fiskerihøgskole) skal bidra i opplæringsdelen. Det faglige ansvaret skal ivaretas gjennom et programstyre med representanter fra instituttene og studentgruppen. Det økonomiske og administrative ansvaret tillegges Det samfunnsvitenskapelige fakultet.

Programmet består av en opplæringsdel på til sammen 60 studiepoeng, hvorav 30 studiepoeng er obligatoriske og 30 studiepoeng er valgfrie. Den obligatoriske delen gir generell kompetanse innenfor organisasjon og ledelse, mens den valgfrie delen er fordypning innenfor retningene: offentlig sektor, privat sektor eller sykehussektoren. Den valgfrie emneporteføljen vil kunne endres og utvides, alt etter behov og interesse i markedet. Emnene vil gå over ett semester og være samlingsbaserte. Alle samlingene er lagt til Universitetet i Tromsø. Masteroppgaven er på til sammen 30 studiepoeng. Det er foreslått å opprette en egen studieretning for Nordnorsk lederutviklings målgruppe.

Opptak

For opptak til studiet vil det kreves bachelorgrad, cand.mag.-grad eller tilsvarende utdanning av minst tre års varighet. I tillegg kreves det minst to års relevant yrkespraksis.

Studentene kan søke opptak til enkeltemner eller direkte til programmet. Det samfunnsvitenskapelige fakultet ønsker at opptak fortrinnsvis skjer til hvert enkelt emne. Emnene innpasses i programmet når studentene har avlagt eksamener tilsvarende 60 studiepoeng og arbeidet med mastergradsoppgaven starter opp. Begrunnelse for dette er at målgruppen for studiet vil kunne finne det vanskelig å forplikte seg til et studium som har en varighet på fire år.  

Finansiering    

Alle emnene som inngår i programmet skal finansieres gjennom deltakeravgift. I den foreliggende planen er følgende avgift for emnene foreslått: emner med et omfang på 10 studiepoeng settes til kr 15 000 per student for studieåret 2004/2005. Emnet på 20 studiepoeng vil koste kr 20 000 pr. student for studieåret 2004/2005. Kostnader tilknyttet masteroppgaven (veiledning og eksamen) settes til kr 30 000 pr oppgave. Fastsetting av pris på det emnet som skal utarbeides spesielt for Nordnorsk lederutvikling, skal drøftes på møtet som er berammet til den 21.06.04.

Samarbeid med eksterne partnere

SV-fakultetet vil inngå et formelt samarbeid med Nordnorsk lederutvikling. Samarbeidet vil i hovedsak omfatte markedsføring av programmet og rekruttering av studenter. I tillegg vil NNL bidra med gjesteforelesere på enkeltemner, samt med en egen koordinator som vil være til stede på samlingene.

Universitetet i Tromsø er faglig og administrativt ansvarlig for hele programmet. Dette betyr at Universitetet gir veiledning på masteroppgaven, har ansvaret for opptak, studieveiledning, programsekretæransvaret, evaluering m.v. 

Det skal utarbeides en konkret samarbeidsavtale. I møtet den 21.06.06 vil den mer detaljerte fordeling av arbeidsoppgaver, ansvarsområde, kostnadsberegninger/prissetting være på dagsorden. Pr i dag foreligger det i praksis en muntlig intensjonsavtale mellom partene.

Universitetsdirektøren ønsker å nevne at SV-fakultetet i arbeidet med den foreliggende studieplanen har hatt et tett samarbeid med Høgskolen i Bodø og Høgskolen i Harstad. Fagmiljøene ved disse institusjonene har ambisjoner om at høgskolene og universitetet på sikt skal gi og administrere hver sitt mastergradsprogram innenfor fagområdet ledelse, men med innslag av gjensidig koordinering. Et viktig siktemål med samarbeidet er at studenter skal kunne velge i de tre fagmiljøenes emneportefølje og dermed kunne bevege seg mellom institusjonene så ”friksjonsløst” som mulig. 

Høgskolen i Harstad er imidlertid per i dag ikke akkreditert av NOKUT for å gi undervisning og eksamen på mastergradsnivå. Hva som er tilfelle ved Høgskolen i Bodø innenfor dette fagfeltet, kjenner ikke universitetsdirektøren til. Dette betyr at det samarbeidet som er skissert ikke lar seg realisere på nåværende tidspunkt. Samarbeidsrelasjonene mellom høgskolene og Universitetet i Tromsø er imidlertid ikke en problemstilling som det skal tas stilling til i denne styresaken. SV-fakultetet har understreket at de kun ber om godkjenning av mastergradsprogrammet i regi av Universitetet i Tromsø.

Universitetsdirektørens vurderinger

I Universitetet i Tromsøs strateginotatet mot 2005 heter det at hovedmålet for utdanningen er å legge best mulig til rette for god og framtidsrettet utdanning, samt befeste posisjonen som breddeuniversitet. Universitetet i Tromsø ønsker å ta del i alle sider av samfunnsutviklingen og tar sikte på å øke satsingen også innenfor området etter- og videreutdanning. Dette skal skje i et tett samarbeid med arbeids- og næringslivet primært i Nord-Norge. Ett av delmålene for å oppnå dette er å øke antallet videreutdanningsstudenter fra 1000 til 2500 i 2005. Dersom Universitetet i Tromsø skal klare å oppfylle denne målsettingen, er det viktig at de samlede ressursene, menneskelig, faglig og økonomisk, benyttes på best mulig måte. 

Fagmiljøene arbeider kontinuerlig med å utvikle skreddersydd, forskningsbasert videreutdanning som er tilpasset ulike oppdragsgiveres behov og ønsker, mens U-vetts hovedoppgave er å koordinere og utvikle arbeidet med videreutdanning. Universitetsdirektøren er glad for å registrere at U-Vett og fagmiljøene ved Universitetet i Tromsø går sammen for å utvikle studieopplegg som er kvalitativt gode og som framstår som attraktive for ulike interessenter og målgrupper. Ved å utnytte kompetansen ved de involverte fagmiljøene på en best mulig måte, vil Universitetet i Tromsø på sikt kunne uteksaminere kandidater med høy kompetanse innenfor for eksempel ledelse.

Det knytter seg stor oppmerksomhet til universitetets erfaringsbaserte mastergradsprogrammer som vanligvis er eksternt finansiert og som ofte representerer nye tverrfaglige sammensetninger. Det er av denne grunn særdeles viktig at disse studieprogrammene er godt kvalitetssikret. Universitetet i Tromsø må alltid forvisse seg om at studiene ved ekstern evaluering ikke får merknader om mangler i den faglige kvaliteten.

Kommentarer til studieplanen
På mastergradsnivå har Institutt for statsvitenskap allerede et erfaringsbasert mastergradsprogram i ledelses- og organisasjonsvitenskap utformet eksklusivt for Forsvaret. Det nye studieprogrammet i ledelse representerer et supplement til de studietilbudene Universitetet i Tromsø tilbyr i dag. 

Fakultetet har gjort et grundig arbeid med studieplanen og det foreligger konkrete emnebeskrivelser inkludert skjema for registrering av emner i FS for alle deler av studiet. Det framgår at Norges fiskerihøgskole og Det medisinske fakultetet skal bidra med enkeltemner innenfor henholdsvis helseøkonomi og organisasjonsteori og økonomisk analyse som kan inngå som valgfrie emner i studiet. SV-fakultet ved Institutt for statsvitenskap har selv opprettet 6 emner som kan inngå i studieprogrammet. Det foreligger planer om at Institutt for filosofi skal ha ansvar for et emne innenfor etikk for ledere. I tillegg vil det, i samarbeid med Institutt for psykologi, utarbeides ett emne i kommunikasjon, teambygging og samhandling, i tråd med ønske fra Nordnorsk lederutvikling.

Universitetsdirektøren vil knytte en kommentar til gjennomføring av opptak av studenter til dette studieprogrammet. SV-fakultetet ønsker å opprette et studieprogram i ledelse, men ønsker ikke å ta studentene opp til studieprogrammet, kun til enkeltemner som inngår i programmet. Argumentasjonen for dette er todelt. Fakultetet mener at det vil være vanskelig å rekruttere studenter til et planlagt studieløp med en varighet på inntil 4 år. Det er i følge fakultetet enklere å markedsføre opptak til enkeltemner. For det andre ønsker ikke fakultetet å forplikte seg til å måtte gjennomføre den undervisningen som beskrevet i studieplanen, dersom det ikke melder seg et tilstrekkelig antall studenter til det enkelte emne.

Universitetsdirektøren har forståelse for SV-fakultets argumenter, men vurderer det slik at opprettelse av studieprogram og opptak til disse også bør forplikte universitetet. Imidlertid vil universitetsdirektøren her gjøre et klart skille mellom studieprogram som i sin helhet er finansiert over statsbudsjettet og dermed er sikret fullfinansiering og studieprogram som er finansiert ved deltakeravgift. Det er udiskutabelt at forpliktelsen universitetet har her er forskjellig. For å kunne gjennomføre studietilbud som er deltakerfinansiert, må et tilstrekkelig antall deltakere ha meldt sin interesse for tilbudet før det kan settes i gang. 

Universitetsdirektøren vil på denne bakgrunnen innstille på at studenter kan tas opp til enkeltemner i studieprogrammet. Universitetsdirektøren vil imidlertid understreke at det er viktig at SV-fakultetet har planer for hvordan denne studentkategorien skal kunne gjennomføre hele studieprogrammet, slik at de kan tildeles en erfaringsbasert mastergrad selv om det kan vise seg vanskelig å gjennomføre alle deler av undervisning ved ekstern finansiering.

Noen deler av studieplanen er uklare. Imidlertid er dette detaljer som universitetsdirektøren kan avklare direkte med fagmiljøet.

Studieretninger
Institutt for statsvitenskap opplyser at Nordnorsk lederutvikling (NNL) ønsker at det skal tilbys en egen studieretning eksklusivt for den målgruppen som NNL ønsker å rekruttere til studieprogrammet. Det framgår også av saksframlegget til instituttstyret for Institutt for statsvitenskap at dette mastergradsprogrammet er tenkt inndelt i flere studieretninger basert på den foreslåtte emneporteføljen. Dersom hver oppdragsgiver og hver samarbeidspartner skal kunne få egen eksklusiv studieretning, vil det bare i dette tilfellet innebære at det ble opprettet fire ulike studieretninger (offentlig sektor, privat sektor, sykehus-/helsesektoren og NNL). Dette vil være en uheldig utvikling.

Universitetsdirektøren tolker det slik at det her heller dreier seg om valg av ulike faglige fordypninger med bakgrunn i eget interessefelt, utdanning og yrkesbakgrunn. Det meste av undervisningen og pensum er felles. Studenten vil i hovedsak kun kunne velge ett emne som er spesifikt rettet mot egen sektor. 

Universitetet i Tromsøs politikk bør være at det ikke skal opprettes for mange studieretninger innenfor de ulike mastergradsprogrammene. Oppretting av studieretninger har store administrative kostnader og det bør ikke brukes ressurser på dette dersom det ikke er absolutt nødvendig. Universitetsdirektøren vil derfor oppfordre Det samfunnsvitenskapelige fakultet om å begrense antall studieretninger innenfor det erfaringsbaserte mastergradsprogrammet i ledelse til et absolutt minimum.. Dette spørsmålet avklares i den endelige studieplanen.

Universitetsdirektøren anbefaler at styret godkjenner oppstart av erfaringsbasert mastergradsstudium i ledelse (90 studiepoeng) høsten 2004. 

Forslag til 

vedtak:

1. Universitetsstyret godkjenner oppstart av erfaringsbasert mastergradsprogram i ledelse 

(90 studiepoeng) ved Det samfunnsvitenskapelige fakultet høstsemesteret 2004. 

2. Universitetsstyret ber Det samfunnsvitenskapelige fakultet å vurdere behovet for opprettelse av studieretninger innenfor dette studieprogrammet.

3. Studieprogrammet finansieres i sin helhet ved deltakeravgift.

4. Justert studieplan for erfaringsbasert mastergradsprogram i ledelse (90 studiepoeng) oversendes universitetsledelsen for endelig godkjenning.

Tromsø, 09.06.2004

	Arne Benjaminsen
	

	universitetsdirektør
	

	
	Ingrid Bergslid Salvesen

	
	studiedirektør


Saksbehandler: Rigmor Bjørkli, nestleder Studieavdelinga

Vedlegg: 

1. Brev fra Det samfunnsvitenskapelige fakultet med forslag til studieplan og emnebeskrivelser datert 21.04.04 

2. Brev fra U-Vett vedlagt forslag til studieplan datert 19.05.04

3. Brev fra representanter fra Institutt for statsvitenskap og U-Vett datert 1.06.04

4. E-post fra Institutt for statsvitenskap datert 8.06.04

